หุ้นอาหารกำไรพุงปลิ้น
CPF-TUFทำสถิติสูงสุดใหม่เซ็นทรัลซื้อโอโตยะ600ล้าน
20 ส.ค. 2554

CPF-TUFทำสถิติสูงสุดใหม่เซ็นทรัลซื้อโอโตยะ600ล้าน
หุ้นกลุ่มอาหารรายได้ทะลัก CPF-TUF กำไรทุบสถิติสูงสุด หลังยอดขาย ราคาอาหารพุ่ง
นายธีรพงศ์ จันศิริ ประธานกรรมการบริหาร บริษัท ไทยยูเนียน โฟรเซ่น โปรดักส์ (TUF) เปิดเผยว่า ผลประกอบการไตรมาส 2 ปี 2554 ออกมาค่อนข้างดี และน่าจะดีต่อเนื่องไปจนถึงไตรมาส 3 เนื่องจากการบริโภคที่ฟื้นตัวขึ้นชัดเจนช่วยสนับสนุนยอดขายผลิตภัณฑ์อาหารให้เติบโตขึ้นอย่างมีนัยสำคัญ 
ทั้งนี้ ผลิตภัณฑ์ของบริษัทเป็นสินค้าพื้นฐานที่จำเป็นต่อการบริโภค ส่วนต้นทุนวัตถุดิบที่สูงขึ้น ทำให้บริษัทสามารถปรับราคาขายสินค้าให้สูงขึ้นด้วย
“ผลงานไตรมาส 2-3 น่าจะทำให้นักลงทุนเชื่อมั่นบริษัทมากขึ้น เพราะสามารถสร้างกำไรได้เต็มไตรมาส กลับสู่ภาวะปกติอีกครั้ง” นายธีรพงศ์ กล่าว
นอกจากนี้ คาดว่ารายได้รวมของปีนี้จะสูงกว่าเป้าที่ตั้งไว้ 9 หมื่นล้านบาท ซึ่งเติบโตขึ้นจากปีที่แล้วไม่น้อยกว่า 40% 




น.ส.จุฑามาส อิงโพธิ์ชัย ผู้จัดการนักลงทุนสัมพันธ์ บริษัท จีเอฟพีที (GFPT) เปิดเผยว่า แนวโน้มผลงานไตรมาส 2 จะเติบโตมากกว่าไตรมาสแรกที่เป็นช่วงโลว์ซีซัน เนื่องจากราคาจำหน่ายไก่แปรรูปแช่แข็งเพื่อส่งออกไปต่างประเทศขยายตัวได้ดี ส่วนไตรมาส 3 เป็นช่วงไฮซีซัน แต่ราคาไก่ลดลงพอสมควรอาจกระทบผลงานบ้าง
ล่าสุด นักวิเคราะห์ของบริษัทหลักทรัพย์ (บล.) หลายแห่ง ได้คาดการณ์ว่า CPF จะโชว์กำไรสุทธิในไตรมาส 2 สูงสุดเป็นประวัติการณ์ เช่น บล.ดีบีเอส วิคเคอร์ส (ประเทศไทย) แนะนำซื้อให้ราคาพื้นฐาน 39.25 บาท โดยคาดว่ากำไรสุทธิไตรมาส 2 สูงสุดเป็นประวัติการณ์ที่ 4,800 ล้านบาท โตขึ้น 37% จากไตรมาสแรก และ 19% จากระยะเดียวกันปีก่อนซึ่งเป็นผลจากอัตรากำไรขั้นต้นสูงขึ้น เพราะราคาเนื้อสัตว์ปรับตัวขึ้นมาก ขณะที่ธุรกิจสัตว์น้ำดีเป็นพิเศษ เช่นเดียวกับธุรกิจลงทุนต่างประเทศ
บล.ฟินันเซีย ไซรัส ระบุว่า แนะนำซื้อ TUF ให้ราคาเหมาะสม 60 บาท โดยคาดว่ากำไรไตรมาส 2 สูงสุดเป็นประวัติการณ์ที่ 1,227 ล้านบาท โตขึ้น 63% เมื่อเทียบกับไตรมาสแรก และ 41% เมื่อเทียบกับระยะเดียวกันปีก่อน ซึ่งเป็นผลจากการควบรวม MWB ขณะที่ยอดขายและอัตรากำไรขั้นต้นเพิ่มขึ้น ส่วนไตรมาส 3 เป็นไตรมาสที่มีกำไรสูงสุดของปีเพราะเข้าไฮซีซัน 
บล.เอเซีย พลัส มองว่า หุ้นกลุ่มอาหารจะประกาศผลประกอบการไตรมาส 2 ออกมาดีกว่าที่นักวิเคราะห์คาดการณ์ไว้มาก โดยเฉพาะ TUF และ CPF
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร บริษัท โรงแรมเซ็นทรัล พลาซา (CENTEL) เปิดเผยว่า คณะกรรมการบริษัท มีมติให้บริษัท เซ็นทรัล เรสตอรองส์ กรุ๊ป ซึ่งเป็นบริษัทย่อยเข้าซื้อกิจการของบริษัท เบทาโกร โอโตยะ (ไทยแลนด์) ซึ่งดำเนินธุรกิจร้านอาหารญี่ปุ่นภายใต้ชื่อ “โอโตยะ” โดยจะซื้อหุ้นจำนวน 1,797,600 หุ้น ราคาหุ้นละ 333.80 บาท รวม 600 ล้านบาท เพื่อขยายการลงทุนธุรกิจอาหารและมีสิทธิขยายแบรนด์ “โอโตยะ” ไปยังภูมิภาคเอเชีย
ด้านตลาดหุ้นไทยขยับขึ้นต่อเนื่อง 3.67 จุด ปิดที่ 1,134.38 จุดท่ามกลางมูลค่าการซื้อขายบางตา 2.89 หมื่นล้านบาท และนักลงทุนต่างชาติซื้อเพียง 911 ล้านบาท และเริ่มขายตราสารหนี้จำนวน 2,362 ล้านบาท